**Koliko Ministarstvo za ljudska prava i izbjeglice BiH ima službenih vozila i kolika je njihova vrijednost?**

Ministarstvo za ljudska prava i izbjeglice BiH na dan 10.02.2017.godine posjeduje ukupno 16 vozila, od čega je osam specijalizovanih.

**Navedite mi koliko košta najskulje vozilo u Ministarstvu za ljudska prava i izbjeglice BiH, kolika je njegova vrijednost i koje je marke? Ko koristi to vozilo?**

Najskuplje vozilo u Ministarstvu je nabavljeno 2012. godine po cijeni od 105.000 KM. Njegova sadašnja vrijednost je 38.062,50 KM. Vozilo je marke AUDI A6 TDI Quattro. Vozilo koristi ministrica za ljudska prava i izbjeglice BiH.

**Da li je u toku ove godine planirana nabavka novih vozila? Ako da, koliko Ministarstvo za ljudska prava i izbjeglice planira nabaviti novih vozila i koliko novca će izdvojiti za to?**

U toku ove godine je planirana nabavka pet novih vozila, od čega su četiri specijalizovana. Za navedenu nabavku su planirana sredstva u iznosu od 120.000 KM (105.000 KM iz budžeta i 15.000 KM iz primitaka od prodaje 3 automobila).

**Navedite mi pet kompanija koje su najčešće pobjedjivale na tenderima za nabavku vozila u prethodnih deset godina?**

Kompanije koje su najčešće pobjeđivale na tenderima za nabavku vozila u prethodnih deset godina su:

Autoagent Sarajevo (3 puta)

Jelić auto Mostar (2 puta) te po jednom:

ASA PVA Sarajevo,

Lada auto Banja Luka,

Bunjo Sarajevo i

Grand automotive Sarajevo

**Koliko je novca Ministarstvo za ljudska prava i izbjeglice BiH izdvojilo za održavanje službenih vozila u prošloj godini, a koliko novca planira izdvojiti u ovoj godini? Koliko novca je potrošeno za gorivo u 2016., a koliko novca je planirano u ovoj?**

Ministarstvo je za održavanje službenih vozila u prošloj godini izdvojilo 21.072,95 KM od ukupno 45.000 KM koliko je bilo planiranio za tu namjenu. U ovoj godini je za održavanje službenih vozila planirano 40.000 KM.

Za gorivo u 2016. godini potrošeno je 31.307,38 KM od planiranih 62.000 KM, a za tu namjenu je u ovoj godini planirano 60.000 KM.

**Da li Ministarstvo za ljudska prava i izbjeglice BiH ima Pravilnik o uslovima nabavke i korišćenju službenih vozila? Ako da, molim Vas da nam dostavite taj dokument?**

Ministarstvo za ljudska prava i izbjeglice BiH ima Pravilnik o uslovima nabavke i korišćenja službenih vozila i isti vam dostavljamo u prilogu.

**Da li zaposleni u Ministarstvu za ljudska prava i izbjeglice koriste službena vozila i poslije radnog vremena?**

Pravo korištenja službenog vozila u trajanju od 24 sata imaju ministrica, zamjenik ministrice i sekretar Ministarstva, pri čemu gube pravo na naknadu troškova prevoza na posao i s posla. Vozilo koje koristi ministrica Borovac je mimo službenih aktivnosti parkirano u garaži Institucija BiH.

**Koliko Ministarstvo za ljudska prava i izbjeglice BiH izdvaja dodatno novca za prevoz zaposlenih prilikom službenih putovanja, odnosno za prevoz autobusom, taksijem ili korištenje vlastitoga automobila? Koliko novca je izdvojeno za te namjene u 2016., a koliko je planirano u ovoj godini?**

Ministarstvo je za prevoz prilikom službenih putovanja, odnosno za prevoz autobusom, taksijem ili korištenje vlastitog automobila zaposlenih u prošloj godini planiralo 7.000 KM od čega je utrošeno 3.286,38 KM. U ovoj godini je za tu namjenu planirano 6.000 KM.